Kiiruisutamine 1968. aasta taliolümpiamängudel
Kiiruisutamisvõistlused 1968. aasta taliolümpiamängudel Grenoble'is peeti 4.–12. veebruarini. Võistluspaigaks oli Anneau de vitesses Paul-Mistrali park. Katmata võistluspaiga mahutavus oli 2500 pealtvaatajat. Välised tingimused mängisid otsustavat rolli: linna arvukatest tööstusettevõtetest eralduv tahm ja tolm ladestusid jääle, nii et eelis oli neil võistlejatel, kes sattusid startima vahetult pärast jää pühkimist. Võisteldi kaheksal kiiruisutamise distantsil, millest nii meestele kui ka naistele oli neli ala.